**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL BIUDŽETINĖS ĮSTAIGOS KLAIPĖDOS SUTRIKUSIO VYSTYMOSI KŪDIKIŲ NAMŲ PRIEMONIŲ, KURIAS ĮGYVENDINUS BUS PASIEKTAS REIKALAVIMAS NUO 2020 METŲ NEBETEIKTI LIKUSIEMS BE TĖVŲ GLOBOS VAIKAMS IR SOCIALINĖS RIZIKOS VAIKAMS ILGALAIKĖS (TRUMPALAIKĖS) SOCIALINĖS GLOBOS, PLANUI“ PROJEKTO**

1. **Projekto rengimą paskatinusios priežastys.**

2017 m. lapkričio 21 d. BĮ Klaipėdos sutrikusio vystymosi kūdikių namų (toliau – Kūdikių namai) raštu Nr. S-544 prašoma pritarti įstaigos parengtam Priemonių, kurias įgyvendinus bus pasiektas reikalavimas nuo 2020 metų nebeteikti likusiems be tėvų globos vaikams ir socialinės rizikos vaikams ilgalaikės (trumpalaikės) socialinės globos, planui (toliau – Planas).

1. **Parengto projekto tikslai ir uždaviniai.**

Šiuo sprendimo projektu siekiama pritarti BĮ Klaipėdos sutrikusio vystymosi kūdikių namų teikiamam Priemonių, kurias įgyvendinant bus pereinama nuo institucinės globos prie bendruomeninių paslaugų teikimo, planui (2018-2020).

1. **Kaip šiuo metu yra teisiškai reglamentuojami projekte aptarti klausimai.**

Sprendimo projektas parengtas vadovaujantis Lietuvos Respublikos vietos savivaldos 16 straipsnio 4 dalimi ir Lietuvos Respublikos socialinės apsaugos ir darbo ministro 2017 m. vasario 20 d. įsakymu Nr. A1-46 „Dėl Socialinės globos normų aprašo patvirtinimo“. Šiuo įsakymu patvirtinto Socialinės globos normų aprašo 1 priedo 14.5 papunktis įpareigoja, kad socialinės globos paslaugas teikiantys namai ne vėliau kaip iki 2018 m. sausio 1 d. turi *pasitvirtinti su įstaigos savininko teises ir pareigas įgyvendinančia institucija suderintą* priemonių, kurias įgyvendinus bus pasiektas reikalavimas nuo 2020 metų nebeteikti likusiems be tėvų globos vaikams ir socialinės rizikos vaikams ilgalaikės (trumpalaikės) socialinės globos, planą.

1. **Kokios numatomos naujos teisinio reglamentavimo nuostatos ir kokių rezultatų laukiama.**

Lietuvos Respublikos socialinės apsaugos ir darbo ministras 2014 m. vasario 14 d. įsakymu Nr. A1-83 patvirtino Perėjimo nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams 2014-2020 metų veiksmų planą, kuriuo siekiama sukurti kompleksiškai teikiamų paslaugų sistemą, kuri sudarytų galimybes kiekvienam vaikui, neįgaliajam ar jo šeimai (globėjams, rūpintojams) gauti individualias pagal poreikius paslaugas ir reikiamą pagalbą bendruomenėje, o kiekvienam likusiam be tėvų globos vaikui augti saugioje ir jo raidai palankioje aplinkoje.

Lietuvos Respublikos socialinės apsaugos ir darbo ministro 2015 m. gegužės 5 d. įsakymu Nr. A1-271 patvirtintame Atrinktų pertvarkai stacionarių socialinės globos įstaigų ir sutrikusio vystymosi kūdikių namų sąraše yra ir BĮ Klaipėdos sutrikusio vystymosi kūdikių namai.

Teisės aktų nustatyta tvarka pritarus Plano įgyvendinimui, bus užtikrintas valstybės politikos (pereiti nuo institucinės globos prie bendruomeninių paslaugų) įgyvendinimas bei plečiamas sveikatos priežiūros paslaugų spektras per 2018-2020 m. laikotarpį: Kūdikių namuose mažinamas planinių vietų skaičius institucinei globai be tėvų globos likusiems vaikams, plečiama vaikų raidos sutrikimų ankstyvoji reabilitacija bei sveikatos priežiūros paslaugų prieinamumas neįgaliam ar specialiųjų poreikių turinčiam vaikui, stiprinama laikino „atokvėpio“ paslaugų sistema šeimoms, auginančioms neįgalų vaiką, bus pradėtos teikti ambulatorinės paliatyviosios pagalbos (vaikui iki 18 m.) paslaugos bei numatoma pasirengti Vaikų užimtumo dienos centro, kuris teiktų kompleksines paslaugas vaikams, turintiems raidos vystymosi sutrikimų, įkūrimui. Teigiamos pasekmės: teisiškai tvarkingi dokumentai; naujos sveikatos priežiūros paslaugos; didesnis teikiamų paslaugų kiekis; didesnis aptarnaujamų vaikų kiekis.

 **5**. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų sprendimo priėmimo pasekmių nenumatoma.

1. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Nereikia.

1. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

 Nepareikalaus.

1. **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Neigiamų vertinimų negauta.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projekto iniciatorius – BĮ Klaipėdos sutrikusio vystymosi kūdikių namai, Klaipėdos miesto savivaldybės administracijos Sveikatos apsaugos skyrius. Sprendimo projektą parengė Sveikatos apsaugos skyriaus vyriausioji specialistė R. Perminienė.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1. Teisės aktų, nurodytų sprendimo projekto įžangoje, išrašas, 1 lapas.
2. BĮ Klaipėdos sutrikusio vystymosi kūdikių namų 2017 m. lapkričio 21 d. rašto Nr. S-544 kopija, 4 lapai.

Sveikatos apsaugos skyriaus vedėja Janina Asadauskienė